b"\n_START_ARTICLE_\nFern\xc3\xa3o de Magalh\xc3\xa3es\n_START_SECTION_\nNuoruus\n_START_PARAGRAPH_\nMagalh\xc3\xa3es syntyi  Sabrosassa tai Portossa Portugalissa. H\xc3\xa4nen is\xc3\xa4ns\xc3\xa4 oli kaupungin pormestari. Magalh\xc3\xa3esin vanhemmat kuolivat, kun h\xc3\xa4n oli kymmenvuotias. Kaksitoistavuotiaana Magalh\xc3\xa3es p\xc3\xa4\xc3\xa4si hovipojaksi kuningas Juhana II:n (Jo\xc3\xa3o II) ja kuningatar Eleonoran hoviin, jonne h\xc3\xa4nen veljens\xc3\xa4 oli mennyt jo kaksi vuotta aikaisemmin. Serkkunsa Francisco Serranon opastuksella h\xc3\xa4n jatkoi opintojaan ja kiinnostui maantieteest\xc3\xa4 ja astronomiasta. Vuonna 1496 h\xc3\xa4nest\xc3\xa4 tuli sotilas.\n_START_SECTION_\nMatka Portugalin Intiaan\n_START_PARAGRAPH_\nMagalh\xc3\xa3es l\xc3\xa4hti merille ensimm\xc3\xa4isen kerran 20-vuotiaana. Vuonna 1505 h\xc3\xa4net l\xc3\xa4hetettiin asettamaan Francisco de Almeida Portugalin Intian varakuninkaaksi ja perustamaan matkan varrelle sotilas- ja laivastotukikohtia. Matkalla h\xc3\xa4n joutui ensimm\xc3\xa4isen kerran taisteluun: Almeidan retkikunta hy\xc3\xb6kk\xc3\xa4si ja valloitti Kilwan muslimikaupungin nykyisess\xc3\xa4 Tansaniassa paikallisen hallitsijan kielt\xc3\xa4ydytty\xc3\xa4 alistumasta._NEWLINE_Magalh\xc3\xa3es purjehti It\xc3\xa4-Intiaan 1506 osana Maustesaarille (Molukit) suuntautunutta tutkimusmatkaa. Vuonna 1510 h\xc3\xa4net ylennettiin kapteeniksi. Samana vuonna h\xc3\xa4n palasi Portugaliin. Mukana h\xc3\xa4nell\xc3\xa4 oli ostamansa orja Enrique, joka oli vangittu luultavasti Sumatralta (t\xc3\xa4ll\xc3\xb6in Zamatra), Filippiineilt\xc3\xa4 tai Maustesaarilta 12\xe2\x80\x9318 vuoden ik\xc3\xa4isen\xc3\xa4. Enrique seurasi t\xc3\xa4st\xc3\xa4 l\xc3\xa4hin Magalh\xc3\xa3esia h\xc3\xa4nen tutkimusmatkoilleen, ja h\xc3\xa4nest\xc3\xa4 tuli mahdollisesti ensimm\xc3\xa4inen maailman ymp\xc3\xa4ri purjehtinut ihminen.\n_START_SECTION_\nHaavoittuminen Azamorin taistelussa\n_START_PARAGRAPH_\nVuonna 1511 Magalh\xc3\xa3es l\xc3\xa4hetettiin Marokkoon, miss\xc3\xa4 h\xc3\xa4n osallistui Azamorin taisteluun 28. elokuuta 1513. H\xc3\xa4n haavoittui taistelussa maureja vastaan ja ontui siit\xc3\xa4 alkaen. Magalh\xc3\xa3esia syytettiin kuitenkin laittomasta kaupasta islaminuskoisten maurien kanssa. H\xc3\xa4n joutui v\xc3\xa4lirikkoon kuningas Emanuel I:n kanssa ja pyysi vapautusta uskollisuudenvalastaan toukokuussa 1514.\n_START_SECTION_\nEspanjan kuninkaan suosio mahdollistaa matkan Maustesaarille\n_START_PARAGRAPH_\nMagalh\xc3\xa3es j\xc3\xa4tti Portugalin vuonna 1517 ja matkusti Espanjan Sevillaan tarjotakseen kuningas Kaarle I:lle palveluksiaan sotilaana. H\xc3\xa4nell\xc3\xa4 oli suunnitelma Maustesaarien vaatimiseksi Espanjalle ja uuden l\xc3\xa4ntisen kauppareitin perustamiseksi. H\xc3\xa4nell\xc3\xa4 oli aikaisempiin l\xc3\xb6yt\xc3\xb6retkiin perustuva kartta, johon perustuen h\xc3\xa4n oli p\xc3\xa4\xc3\xa4tellyt reitin Maustesaarille. Apunaan h\xc3\xa4nell\xc3\xa4 oli toinen portugalilainen pakolainen, astronomi Ruy de Faleiro ja rahoittajanaan alankomaalaisen yhti\xc3\xb6n osakas Christopher de Haro, jolla oli my\xc3\xb6s erimielisyyksi\xc3\xa4 Portugalin kuninkaan kanssa._NEWLINE_Magalh\xc3\xa3es nai vaikutusvaltaisen perheen tytt\xc3\xa4ren, Beatriz de Barbosan. Suhteidensa avulla h\xc3\xa4n sai Sevillassa vaikutusvaltaa kuninkaaseen ja vaikutusvaltaiseen Burgosin piispaan Juan Rodr\xc3\xadguez de Fonsecaan, joka oli Kristoffer Kolumbuksen vihamies._NEWLINE_Espanja halusi kiihke\xc3\xa4sti laajentaa valtakuntaansa, joten kuningas antoi miehille viisi laivaa matkaansa varten, ja heid\xc3\xa4t ly\xc3\xb6tiin Santiagon ritarikunnan j\xc3\xa4seniksi. Magalh\xc3\xa3es ja Faleiro saisivat kahdeskymmenesosan voitoista ja perint\xc3\xb6oikeuden l\xc3\xb6yt\xc3\xa4miins\xc3\xa4 maihin, por adelantado._NEWLINE_Magalh\xc3\xa3es sai rahalliseksi tukijakseen kansainv\xc3\xa4lisen pankkiiritalo Fuggerin._NEWLINE_Magalh\xc3\xa3es ja Faleiro varustivat viisi laivaa: Trinidad (tonniluku 110, miehist\xc3\xb6 55), San Antonio (120\xc2\xa0tonnia, 60\xc2\xa0miest\xc3\xa4), Concepci\xc3\xb3n (90\xc2\xa0t, 45), Victoria (85\xc2\xa0t, 42) ja Santiago (75\xc2\xa0t, 32). Laivasto kulkee nimell\xc3\xa4 Armada de Molucca. Miehist\xc3\xb6\xc3\xb6n saatiin ker\xc3\xa4tty\xc3\xa4 265 sotilasta, merimiest\xc3\xa4 ja aatelista monesta maasta. Faleiro j\xc3\xa4tt\xc3\xa4ytyi kuitenkin matkalta. Matkalla oli mukana Antonio Pigafetta, vicenzalainen navigaattori, joka oli maksanut suuren summan rahaa p\xc3\xa4\xc3\xa4st\xc3\xa4kseen mukaan. H\xc3\xa4n piti tarkkaa p\xc3\xa4iv\xc3\xa4kirjaa ja dokumentoi matkan kulun._NEWLINE_Laivoissa oli lastina 20\xc2\xa0000 kelloa sek\xc3\xa4 runsaasti samettia ja elohopeaa sek\xc3\xa4 kaupank\xc3\xa4ynti\xc3\xa4 varten peilej\xc3\xa4 ja messinkiesineit\xc3\xa4.\n_START_SECTION_\nAlkumatka\n_START_PARAGRAPH_\nElokuun 10. p\xc3\xa4iv\xc3\xa4n\xc3\xa4 vuonna 1519 viisi laivaa l\xc3\xa4hti Sevillasta Guadalquiviria pitkin retkelle. Joen suulla laivat joutuivat odottamaan viisi viikkoa ennen l\xc3\xa4ht\xc3\xb6\xc3\xa4\xc3\xa4n Sanl\xc3\xbacar de Barramedasta 20. syyskuuta._NEWLINE_Magalh\xc3\xa3es l\xc3\xa4hti purjehtimaan kohti Etel\xc3\xa4-Amerikan etel\xc3\xa4k\xc3\xa4rke\xc3\xa4, tavoitteenaan l\xc3\xb6yt\xc3\xa4\xc3\xa4 salmi, joka yhdisti Atlantin Etel\xc3\xa4mereen. Tyynimeri oli jo n\xc3\xa4hty Keski-Amerikan l\xc3\xa4nsirannikolta, mutta koskaan sinne ei viel\xc3\xa4 ollut purjehdittu id\xc3\xa4st\xc3\xa4 p\xc3\xa4in. Magalh\xc3\xa3esin paluureitti\xc3\xa4 ei dokumenteissa ole kuvattu, mutta on oletettu, ett\xc3\xa4 h\xc3\xa4nen tarkoituksensa oli palata takaisin samaa reitti\xc3\xa4._NEWLINE_Emanuel I oli m\xc3\xa4\xc3\xa4r\xc3\xa4nnyt Portugalin laivaston pys\xc3\xa4ytt\xc3\xa4m\xc3\xa4\xc3\xa4n Magalh\xc3\xa3esin laivat, mutta Magalh\xc3\xa3es v\xc3\xa4ltti portugalilaiset ja purjehti Kanariansaarille, miss\xc3\xa4 retkikunta t\xc3\xa4ydensi muonavarastojaan._NEWLINE_Kanariansaarten j\xc3\xa4lkeen laivat juuttuivat kahden viikon ajaksi p\xc3\xa4iv\xc3\xa4ntasaajan l\xc3\xa4helle hepoasteille, joilla oli t\xc3\xa4ysin tyynt\xc3\xa4.\n_START_SECTION_\nEtel\xc3\xa4-Amerikan rannikko\n_START_PARAGRAPH_\n6. joulukuuta miehist\xc3\xb6 n\xc3\xa4ki Brasilian rannikon. Retkikunta v\xc3\xa4ltteli portugalilaisten siirtomaata ja ankkuroi 13. joulukuuta Rio de Janeiroon, jossa laivasto t\xc3\xa4ydensi varastojaan._NEWLINE_Retkikunta jatkoi Riosta etel\xc3\xa4\xc3\xa4n kohti tuntematonta joulun j\xc3\xa4lkeen. Magalh\xc3\xa3es tarkisti jokaisen lahden, joka saattaisi olla salmensuu. P\xc3\xa4\xc3\xa4si\xc3\xa4islauantaina 31. maaliskuuta 1520 laivat ankkuroivat autioon ja asumattomaan Puerto San Juli\xc3\xa1niin 49:nnen leveysasteen kohdalla. Etel\xc3\xa4tuuli oli nousemassa, joten Magalh\xc3\xa3es p\xc3\xa4\xc3\xa4tti viett\xc3\xa4\xc3\xa4 paikalla talven._NEWLINE_Retkikunnassa oli her\xc3\xa4nnyt tyytym\xc3\xa4tt\xc3\xb6myytt\xc3\xa4 portugalilaiskomentajaan. P\xc3\xa4\xc3\xa4si\xc3\xa4isaamuna kolmen laivan kapteenit j\xc3\xa4ttiv\xc3\xa4t Magalh\xc3\xa3esille vaatimuksen, jonka mukaan t\xc3\xa4m\xc3\xa4n olisi tulevaisuudessa neuvoteltava heid\xc3\xa4n kanssaan kurssista p\xc3\xa4\xc3\xa4tett\xc3\xa4ess\xc3\xa4. He my\xc3\xb6s ilmoittivat etteiv\xc3\xa4t en\xc3\xa4\xc3\xa4 halunneet purjehtia vihamielist\xc3\xa4 rannikkoa etel\xc3\xa4\xc3\xa4n mit\xc3\xa4\xc3\xa4n salmea etsim\xc3\xa4ss\xc3\xa4. Magalh\xc3\xa3esilla oli alivoima, mutta h\xc3\xa4n torjui vaatimukset. Seuraavana y\xc3\xb6n\xc3\xa4 kapinalliset tekiv\xc3\xa4t hy\xc3\xb6kk\xc3\xa4yksen, ja Magalh\xc3\xa3es l\xc3\xa4hetti samanaikaisesti omia miehi\xc3\xa4\xc3\xa4n kapinallisten kimppuun. Y\xc3\xb6n aikana Magalh\xc3\xa3es sai otettua kapinallisten laivat haltuunsa. H\xc3\xa4n teloitti kaksi kapinajohtajaa, karkotti toiset kaksi rannikolle ja pakotti loput rautoihin pakkot\xc3\xb6ihin viideksi kuukaudeksi.\n_START_SECTION_\nMagalh\xc3\xa3esinsalmen ylitys\n_START_PARAGRAPH_\nRetkikunta menetti Santiagon haveriin ja jatkoi etel\xc3\xa4\xc3\xa4n nelj\xc3\xa4ll\xc3\xa4 laivalla kev\xc3\xa4\xc3\xa4n koittaessa elokuussa. Vihdoin 21. lokakuuta saavuttiin niemimaalle, jonka takana aukeni vesitie l\xc3\xa4nteen. Magalh\xc3\xa3es antoi niemelle nimen Cabo Virgenes. Tutkimaan l\xc3\xa4hetetyt alukset havaitsivat, ett\xc3\xa4 vesitie jatkui esteett\xc3\xa4 l\xc3\xa4nteen, joten retkikunta jatkoi matkaa salmea pitkin. Magalh\xc3\xa3es nimesi etel\xc3\xa4ss\xc3\xa4 n\xc3\xa4kyv\xc3\xa4n maan Tulimaaksi. Retkikunta menetti my\xc3\xb6s San Antonion kun kapinalliset valtasivat sen ja l\xc3\xa4htiv\xc3\xa4t takaisin Espanjaan. Matka salmen l\xc3\xa4pi oli kylm\xc3\xa4 ja vaikea, mutta retkikunta saapui Etel\xc3\xa4merelle lopulta marraskuun 27. p\xc3\xa4iv\xc3\xa4n\xc3\xa4. Salmi on nimetty Magalh\xc3\xa3esinsalmeksi. Magalh\xc3\xa3es antoi merelle nimeksi Mar Pac\xc3\xadfico ('Rauhallinen meri') sen rauhallisuuden vuoksi.\n_START_SECTION_\nMatka Tyynenmeren yli ja saapuminen Filippiineille\n_START_PARAGRAPH_\nMagalh\xc3\xa3esin retkikunta purjehti Tyynt\xc3\xa4merta kolmen kuukauden aikana yli yhdeks\xc3\xa4n tuhatta meripeninkulmaa k\xc3\xa4ym\xc3\xa4tt\xc3\xa4 maissa. He n\xc3\xa4kiv\xc3\xa4t tosin Pukapukan atollin ja ilmeisesti Karoliinit, mutta eiv\xc3\xa4t pystyneet ankkuroitumaan kummallekaan. Matka oli paljon pitempi kuin Magalh\xc3\xa3es oli laskenut, ja vesi ja ruoka loppuivat. Keripukki verotti ja vaivasi miehi\xc3\xa4._NEWLINE_Retkikunta ei ymm\xc3\xa4rt\xc3\xa4nyt siirt\xc3\xa4\xc3\xa4 laivan aikaa vuorokaudella eteenp\xc3\xa4in ylitt\xc3\xa4ess\xc3\xa4\xc3\xa4n p\xc3\xa4iv\xc3\xa4m\xc3\xa4\xc3\xa4r\xc3\xa4rajan 180:nnella pituuspiirill\xc3\xa4. Sen seurauksena he olivat yhden vuorokauden muuta maailmaa j\xc3\xa4ljess\xc3\xa4 l\xc3\xa4hes koko loppumatkan, Kap Verdelle asti. Outo ilmi\xc3\xb6 her\xc3\xa4tti paljon huomiota Espanjassa matkan j\xc3\xa4lkeen._NEWLINE_Maata n\xc3\xa4htiin lopulta 6. maaliskuuta 1521 kun retkikunta saapui Guamin saarelle. Alkuasukkaat olivat yst\xc3\xa4v\xc3\xa4llisi\xc3\xa4 ja anteliaita, mutta Magalh\xc3\xa3es ei siet\xc3\xa4nyt heid\xc3\xa4n varasteluaan ja m\xc3\xa4\xc3\xa4r\xc3\xa4si monia heist\xc3\xa4 ammuttavaksi._NEWLINE_16. maaliskuuta saatiin n\xc3\xa4kyviin Homonhonin saari Filippiineill\xc3\xa4. Retkikunnassa oli en\xc3\xa4\xc3\xa4 150 miest\xc3\xa4 j\xc3\xa4ljell\xc3\xa4. Magalh\xc3\xa3es ei pystynyt kommunikoimaan alkuasukkaiden kanssa, koska h\xc3\xa4nen tulkkinsa Enrique ei ymm\xc3\xa4rt\xc3\xa4nyt heid\xc3\xa4n kielt\xc3\xa4\xc3\xa4n._NEWLINE_Toisella saarella puhuttiin malaijin kielt\xc3\xa4 ja Magalh\xc3\xa3es vaihtoi lahjoja Limasawan hinduruhtinas (rajah) Kolambun kanssa, joka opasti h\xc3\xa4net Cebulle. Cebun rajah Humabon oli yst\xc3\xa4v\xc3\xa4llinen ja suostui jopa k\xc3\xa4\xc3\xa4ntym\xc3\xa4\xc3\xa4n kristinuskoon. Magalh\xc3\xa3esin tykit ja varsijouset tekiv\xc3\xa4t vaikutuksen Humaboniin. Magalh\xc3\xa3es p\xc3\xa4\xc3\xa4tti n\xc3\xa4ytt\xc3\xa4\xc3\xa4 voimaa tehd\xc3\xa4kseen uudesta liittolaisestaan Espanjan kuninkaan uskollisen alamaisen ja naapuriheimojen valtiaan._NEWLINE_Magalh\xc3\xa3es julisti saaret Espanjan alueeksi. H\xc3\xa4n alkoi pakottaa saarelaisia tahtoonsa, vaikka miehist\xc3\xb6 ei ollutkaan pitk\xc3\xa4n merimatkan j\xc3\xa4ljilt\xc3\xa4 taistelukunnossa. Ruhtinaat pitiv\xc3\xa4t espanjalaisten aseita kuitenkin hy\xc3\xb6dyllisin\xc3\xa4 omiin tarkoituksiinsa ja liittoutuivat Magalh\xc3\xa3esin kanssa sek\xc3\xa4 ottivat kasteen t\xc3\xa4m\xc3\xa4n mieliksi.\n_START_SECTION_\nMagalh\xc3\xa3esin kuolema\n_START_PARAGRAPH_\nMagalh\xc3\xa3es sai surmansa taistelussa Filippiineill\xc3\xa4 27. huhtikuuta 1521. Kaksi Cebun ja Mactanin saarten ruhtinasta oli pyyt\xc3\xa4nyt Magalh\xc3\xa3esia avukseen hy\xc3\xb6kk\xc3\xa4\xc3\xa4m\xc3\xa4\xc3\xa4n kilpailijaprinssins\xc3\xa4 Lapu-Lapun kimppuun. Magalh\xc3\xa3es ei itsek\xc3\xa4\xc3\xa4n pit\xc3\xa4nyt uppiniskaisesta Lapu-Lapusta, joten h\xc3\xa4n l\xc3\xa4hti kohti taistelua kolmella veneell\xc3\xa4, mukanaan kuusikymment\xc3\xa4 miest\xc3\xa4 rintahaarniskoissa ja kyp\xc3\xa4riss\xc3\xa4. Koska Lapu-Lapu kielt\xc3\xa4ytyi antautumasta, aamulla 49 Magalh\xc3\xa3esin miest\xc3\xa4 hy\xc3\xb6kk\xc3\xa4si Lapu-Lapun joukkojen kimppuun suuren lahden matalassa vedess\xc3\xa4. Paikalla olleen italialaisen kronikoitsija Pigafettan mukaan vihollisia olisi ollut per\xc3\xa4ti yli 1\xc2\xa0050, mutta t\xc3\xa4t\xc3\xa4 lukua pidet\xc3\xa4\xc3\xa4n yleisesti liioitteluna. Magalh\xc3\xa3esin miehet taistelivat miekoilla, hakapyssyill\xc3\xa4 ja jalkajousilla, ja saarelaiset rautak\xc3\xa4rkisill\xc3\xa4 bambukeih\xc3\xa4ill\xc3\xa4, nuolilla, seip\xc3\xa4ill\xc3\xa4 ja kivill\xc3\xa4. Yli tunnin taistelujen j\xc3\xa4lkeen saarelaiset olivat voitolla. He p\xc3\xa4\xc3\xa4siv\xc3\xa4t k\xc3\xa4sivarteen haavoittuneen Magalh\xc3\xa3esin kimppuun, l\xc3\xa4vistiv\xc3\xa4t h\xc3\xa4nen jalkansa myrkkynuolilla ja iskiv\xc3\xa4t h\xc3\xa4net keih\xc3\xa4ill\xc3\xa4\xc3\xa4n kuoliaaksi. Taistelussa kuoli Magalh\xc3\xa3esin lis\xc3\xa4ksi kahdeksan eurooppalaista sek\xc3\xa4 nelj\xc3\xa4 saarelaista. Eurooppalaisten ruumiita ei suostuttu palauttamaan.\n_START_SECTION_\nMatka Maustesaarille\n_START_PARAGRAPH_\nCebun kuningas murhautti 27 retkikunnan miest\xc3\xa4 kuninkaallisilla illallisilla. Sen j\xc3\xa4lkeen Concepci\xc3\xb3n jouduttiin polttamaan, sill\xc3\xa4 se oli liian heikossa kunnossa, ja miehist\xc3\xb6 siirrettiin kahdelle muulle alukselle. Seuraavien kuuden kuukauden aikana laivat purjehtivat Sundasaarilla ja Indonesian saaristossa p\xc3\xa4\xc3\xa4m\xc3\xa4\xc3\xa4r\xc3\xa4tiedottomasti ilman karttoja tai tavoitteita. Useita kapteeneja \xc3\xa4\xc3\xa4nestettiin virkaansa ja erotettiin. Retkikunta vietti aikaa Palawanilla, jonka hallitsija otti heid\xc3\xa4t yst\xc3\xa4v\xc3\xa4llisesti vastaan. Sielt\xc3\xa4 laivat jatkoivat Bruneihin, miss\xc3\xa4 retkikunta sai nauttia sulttaanikunnan suuresta vauraudesta, loistosta ja anteliaisuudesta. Sulttaani oli kuitenkin kiinnostunut vain eurooppalaisten laivanrakennustaidoista, ja kun miehet havaitsivat joutuneensa ansaan, he pakenivat kiireesti. Seuraavina viikkoina retkikunta purjehti saaristossa ottaen v\xc3\xa4kivalloin kaiken haluamansa ja pyrkien ulos saaristosta riuttojen ja kanaalien l\xc3\xa4pi._NEWLINE_Retkikunta saapui lopulta Maustesaarille, miss\xc3\xa4 heid\xc3\xa4t otettiin hyvin vastaan. Laivoille lastattiin mausteneilikkaa, ja kuninkaan kanssa solmittiin kauppasopimus.\n_START_SECTION_\nPaluumatka Espanjaan\n_START_PARAGRAPH_\nRetkikunta p\xc3\xa4\xc3\xa4tti palata Espanjaan Intian valtameren halki, vaikka se ei alun perin ollut suunnitelmissa. Matka olisi ollut Magalh\xc3\xa3esin kannalta vaarallinen, sill\xc3\xa4 Portugali hallitsi vesi\xc3\xa4 ja rannikoita Malakasta Kapmaahan asti eik\xc3\xa4 katsonut Magalh\xc3\xa3esin petturuutta hyv\xc3\xa4ll\xc3\xa4._NEWLINE_Kaksi laivaa lastattuina kallisarvoisilla mausteilla retkikunta valmistautui aloittamaan matkan kohti Espanjaa purjehtien l\xc3\xa4nteen. Juuri ennen l\xc3\xa4ht\xc3\xb6\xc3\xa4 kuitenkin huomattiin Trinidadin vuotavan. Laiva jouduttiin j\xc3\xa4tt\xc3\xa4m\xc3\xa4\xc3\xa4n korjattavaksi, ja Victoria l\xc3\xa4hti 21. joulukuuta 1521 yksin matkaan ehti\xc3\xa4kseen pasaatituuliin. Nelj\xc3\xa4 kuukautta my\xc3\xb6hemmin Trinidad aloitti paluumatkan Tyynenmeren reitti\xc3\xa4 mutta joutui palaamaan takaisin sairastumisten ja ruoan loppumisen vuoksi. Portugalilaiset valloittivat laivan Molukeilla ja vangitsivat sen miehist\xc3\xb6n._NEWLINE_Sill\xc3\xa4 v\xc3\xa4lin Victoria oli selvinnyt vaivalloisesti Intian valtameren yli baskilaisen Juan Sebasti\xc3\xa1n Elcanon alaisuudessa. Toukokuussa 1522 se ohitti Hyv\xc3\xa4ntoivonniemen kamppailtuaan sen vesill\xc3\xa4 seitsem\xc3\xa4n viikkoa vastatuulessa. Alus oli k\xc3\xa4ynyt maissa vain kerran, ja useita miehi\xc3\xa4 oli kuollut, joten Elcanon t\xc3\xa4ytyi hankkia muonaa Kap Verdelt\xc3\xa4, vaikka se oli vihamielisen Portugalin omistuksessa. Laiva ankkuroitui saarille hein\xc3\xa4kuussa, ja Elcano yritti uskotella portugalilaisille tulleensa Amerikasta. Laivaan saatiinkin ostettua aluksi hiukan riisi\xc3\xa4, mutta sitten juoni paljastui ja 13 miehist\xc3\xb6n j\xc3\xa4sent\xc3\xa4 pid\xc3\xa4tettiin maissa. Elcano hylk\xc3\xa4si miehet ja jatkoi matkaa mausteineen. My\xc3\xb6s kahden kuukauden mittainen loppumatka Espanjaan oli vaativa, ja miehi\xc3\xa4 kuoli lis\xc3\xa4\xc3\xa4. Elcano kielt\xc3\xa4ytyi kuitenkin kevent\xc3\xa4m\xc3\xa4st\xc3\xa4 laivaa, sill\xc3\xa4 rahtina olleilla mausteilla voitaisiin maksaa matkan kulut._NEWLINE_Victoria saapui Elcanon komentamana Sevillaan 7. syyskuuta 1522 noin kolme vuotta l\xc3\xa4hd\xc3\xb6n j\xc3\xa4lkeen. Vain 18 miest\xc3\xa4 p\xc3\xa4\xc3\xa4si Victorian mukana Sevillaan, ja heid\xc3\xa4n lis\xc3\xa4kseen 17 my\xc3\xb6hemmin Molukkien ja Kap Verden tyrmist\xc3\xa4, heist\xc3\xa4 nelj\xc3\xa4 Trinidadin 55 alkuper\xc3\xa4isest\xc3\xa4 vuonna 1525._NEWLINE_Retke\xc3\xa4 pidettiin Espanjassa suurena menestyksen\xc3\xa4, sill\xc3\xa4 Espanja oli paaluttanut alueen omistuksilleen ja kaupalleen Kaukoid\xc3\xa4ss\xc3\xa4. Victorian mukanaan tuoma viidenkymmenen tonnin lasti mausteita ja santelipuuta oli my\xc3\xb6s hyvin arvokas. Elcano sai vaatimattoman palkkion, mutta alkumatkan kapteenia Fern\xc3\xa3o de Magalh\xc3\xa3esia sen sijaan ei juhlittu.\n_START_SECTION_\nMagalh\xc3\xa3esin mukaan nimettyj\xc3\xa4 asioita\n_START_PARAGRAPH_\nFern\xc3\xa3o de Magalh\xc3\xa3esin mukaan on nimetty monia asioita, kuten Magalh\xc3\xa3esinsalmi, jonka h\xc3\xa4n ensimm\xc3\xa4isen\xc3\xa4 eurooppalaisena purjehti, Magellanin pilvet eli Suuri ja Pieni Magellanin pilvi, jotka h\xc3\xa4n ensimm\xc3\xa4isen\xc3\xa4 eurooppalaisena n\xc3\xa4ki t\xc3\xa4htitaivaalla, sek\xc3\xa4 Magellan-luotain."